b'\n_START_ARTICLE_\nZdenka \xc4\x8ceba\xc5\xa1ek Travnik\n_START_SECTION_\n\xc5\xbdivljenjepis\n_START_PARAGRAPH_\nLeta 1979 je diplomirala na Medicinski Fakulteti v Ljubljani, po \xc5\xa1tudiju pa je za\xc4\x8dela delati kot splo\xc5\xa1na zdravnica v Murski Soboti._NEWLINE_Med letoma 1981 in 1987 je opravljala specializacijo iz psihiatrije v Psihiatri\xc4\x8dni bolni\xc5\xa1nici Vojnik, nato pa je leta 1993 magistrirala na Medicinski fakulteti v Zagrebu._NEWLINE_Leta 1994 je diplomirala na Univerzi Johnsa Hopkinsa v Baltimoru, ZDA, na temo zloraba substanc ter naslednje leto postala vodja centra za zdravljenje odvisnih od alkohola na Psihiatri\xc4\x8dni kliniki v Ljubljani ter bila istega leta prvi\xc4\x8d izvoljena v naziv asistentke na katedri za psihiatrijo Medicinske fakultete v Ljubljani. Delo vodje centra je opravljala do leta 2000, medtem pa je leta 1997 diplomirala \xc5\xa1e na temo Sistemska dru\xc5\xbeinska terapija na In\xc5\xa1titutu za dru\xc5\xbeinsko terapijo v Londonu ter v letu 1998 doktorirala na Medicinski fakulteti v Ljubljani._NEWLINE_Leta 2000 je prevzela strokovno vodenje Klini\xc4\x8dnega oddelka za mentalno zdravje Psihiatri\xc4\x8dne klinike v Ljubljani, leta 2004 pa je postala vr\xc5\xa1ilka dol\xc5\xbenosti direktorja Psihiatri\xc4\x8dne klinike. \xc5\xa0e istega leta je nato postala pomo\xc4\x8dnica strokovnega direktorja Psihiatri\xc4\x8dne klinike v Ljubljani, odgovorna za podro\xc4\x8dje izobra\xc5\xbeevanja._NEWLINE_Februarja 2007 je po spodbudi prim. Jo\xc5\xbeeta Felca prevzela vodenje institucije Varuha \xc4\x8dlovekovih pravic Republike Slovenije. 20. decembra 2006 jo je namre\xc4\x8d Dr\xc5\xbeavni zbor s 64 glasovi za in nobenim proti izvolil na to mesto. \xc5\xa0estletni mandat je nastopila 22. februarja 2007. V \xc5\xa1estletnem mandatu je na ustavno sodi\xc5\xa1\xc4\x8de podala dvanajst zahtev za oceno ustavnosti. Bila je prva med javnimi osebnostmi, ki je\xc2\xa0 \xc5\xbee v letu 2007 opozarjala na rev\xc5\xa1\xc4\x8dino v Sloveniji. V \xc4\x8dasu njenega\xc2\xa0 mandata je za\xc5\xbeivel projekt Zagovornik - glas otroka in redna dejavnost Dr\xc5\xbeavnega preventivnega mehanizma po Konvenciji OZN proti mu\xc4\x8denju in drugim krutim, ne\xc4\x8dlove\xc5\xa1kim ali poni\xc5\xbeevalnim kaznim ali ravnanju. Za\xc4\x8dela je redno sodelovanje Varuha \xc4\x8dlovekovih pravic s civilno dru\xc5\xbebo in nevladnimi organizacijami, \xc5\xa1e posebej na podro\xc4\x8dju varovanja okolja. Pripomogla k ustanovitvi Forenzi\xc4\x8dne enote psihiatri\xc4\x8dnega oddelka Univerzitetnega klini\xc4\x8dnega centra v \xc2\xa0Mariboru. Ves \xc4\x8das mandata je aktivno spremljala podro\xc4\x8dje zdravstvenega sistema, \xc5\xa1e posebej psihiatrije._NEWLINE_Po kon\xc4\x8danem mandatu varuhinje \xc4\x8dlovekovih pravic se je vrnila v svoj poklic. Deluje kot psihiatrinja in dru\xc5\xbeinska terapevtka na Univerzitetni psihiatri\xc4\x8dni kliniki v Ljubljani. Januarja 2017 je bila v drugem krogu izvoljena za predsednico Zdravni\xc5\xa1ke zbornice Slovenije.\n_START_SECTION_\nNagrade in priznanja\n_START_PARAGRAPH_\nPrejemnica francoskega dr\xc5\xbeavnega odlikovanja vitezinja legije \xc4\x8dasti.'